**ŠTATÚT RADY ŠKOLY**

V súlade so zákonom NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov (ďalej len „zákon č. 596/2003 Z. z.“) a v súlade s ustanovením § 9 ods.1 vyhlášky Ministerstva školstva Slovenskej republiky č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení v znení vyhlášky č. 230/2009 Z. z. sa vydáva tento štatút Rady školy.

**Čl. 1**

**Základné ustanovenie**

1. Rada školy sa zriaďuje pri Základnej škole s materskou školou Gaštanová 56 , Žilina
2. Sídlo rady školy je ZŠ s MŠ Gaštanová 56, 010 07 Žilina

**Čl. 2**

**Pôsobnosť a poslanie rady školy**

1. Rada školy je zriadená podľa § 24 zákona NR SR č. 596/2003 Z. z. a vyhlášky MŠ SR č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení v znení vyhlášky č. 230/2009 Z. z. s pôsobnosťou v rámci ZŠ s MŠ Gaštanová 56, 010 07 Žilina
2. Rada školy je iniciatívnym a poradným samosprávnym orgánom, ktorý vyjadruje
a presadzuje verejné záujmy a záujmy žiakov, rodičov, pedagogických zamestnancov
a ostatných zamestnancov školy v oblasti výchovy a vzdelávania. Plní tiež funkciu verejnej kontroly práce vedúcich zamestnancov tejto školy z pohľadu školskej problematiky.

**Čl. 3**

**Činnosť rady školy**

1. Rada školy sa vyjadruje ku všetkým závažným skutočnostiam, ktoré sa vzťahujú k práci školy.
2. Rada školy
	1. uskutočňuje výberové konanie na obsadenie miesta riaditeľa školy
	2. navrhuje na základe výberového konania kandidáta na vymenovanie riaditeľa školy, predkladá návrh na odvolanie riaditeľa školy alebo sa vyjadruje k návrhu na odvolanie riaditeľa školy podľa §3ods. 7 písm. b až e) a ods. 8 písm. b a c zákona
	č. 596/2003 Z. z., návrh na odvolanie riaditeľa predkladá vždy s odôvodnením,
	3. vyjadruje sa ku koncepčným zámerom rozvoja školy, k návrhu na zrušenie školy a ku skutočnostiam uvedeným v  § 5 ods. 7 zákona č. 596 /2003 Z. z. najmä:
		1. k návrhu na počty prijímaných žiakov,
		2. k návrhu na zavedenie študijných alebo učebných odborov a zameraní, úpravu v učebných plánoch a k skladbe vyučovaných voliteľných a nepovinných predmetov a predpokladaným počtom žiakov v týchto predmetoch,
		3. k návrhu školského vzdelávacieho a výchovného programu,
		4. k návrhu rozpočtu,
		5. k návrhu na vykonávanie podnikateľskej činnosti školy,
		6. k správe o výchovno-vzdelávacej činnosti, jej výsledkoch a podmienkach,
		7. k správe o výsledkoch hospodárenia školy,
		8. ku koncepčnému zámeru rozvoja školy a k jeho vyhodnoteniu,
		9. k informácii o pedagogicko-organizačnom a materiálno–technickom zabezpečení výchovno-vzdelávacieho procesu.
3. Rada školy vo výberovom konaní na funkciu riaditeľa školy
	1. posúdi predložené podklady jednotlivých uchádzačov a *tajným hlasovaním* určí víťaza výberového konania, pričom na platné uznesenie vo veci vymenovania riaditeľa školy je potrebný nadpolovičný počet hlasov všetkých jej členov,
	2. odovzdá bezodkladne výsledky výberového konania zriaďovateľovi školy
		* + zápisnicu z výberového konania na obsadenie funkcie riaditeľa s prílohami (Vyhlásenie o mlčanlivosti, Prezenčné listiny členov výberovej komisie a delegovaných zástupcov, Prezenčná listina uchádzačov, Zápisnica z otvárania obálok, Uznesenie zo zasadnutia rady školy)

**Čl. 4**

**Zloženie rady školy**

1. Rada školy má 11 členov.
2. Členmi rady školy sú:
	* traja zvolení zástupcovia rodičov ZŠ s MŠ Gaštanová 56, Žilina
	* jeden zvolený zástupca rodičov Elokovaného pracoviska ZŠ s MŠ Na stanicu 27, Žilina
	* dvaja zvolení zástupcovia pedagogických zamestnancov
	* jeden zvolený zástupca nepedagogických zamestnancov
	* štyria delegovaní zástupcovia zriaďovateľa

**Čl. 5**

**Spôsob voľby členov rady školy**

1. Voľba zástupcov rodičov do rady školy sa uskutočňuje tajným hlasovaním rodičov žiakov navštevujúcich školu na plenárnom zasadnutí
2. informáciu o voľbách do rady školy dať na stránku školy,
3. na predchádzajúcom rodičovskom združení pred voľbou do rady školy vyzvať rodičov z každej triedy, aby navrhli kandidátov,
4. kandidačná listina musí byť zverejnená 14 dní pred voľbou do rady školy na stránke školy.
5. Voľba zástupcov pedagogických zamestnancov do rady školy sa uskutočňuje tajným hlasovaním pedagogických zamestnancov školy.
6. Voľba zástupcov nepedagogických zamestnancov do rady školy sa uskutočňuje tajným hlasovaním nepedagogických zamestnancov školy.
7. Členovia rady školy sú volení na štvorročné funkčné obdobie. Členom rady môže byť iba fyzická osoba, ktorá je spôsobilá na právne úkony a je bezúhonná.
8. Spôsob voľby členov rady školy je v súlade s § 1 vyhlášky MŠ SR č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení v znení vyhlášky č. 230/2009 Z. z.
9. Členstvo v rade školy zaniká:
	1. uplynutím funkčného obdobia orgánu školskej samosprávy,
	2. vzdaním sa členstva,
	3. ak člen Rady školy vyhrá výberové konanie na miesto riaditeľa školy alebo jeho zástupcu,
	4. odvolaním, ak bol člen rady školy právoplatne odsúdený za úmyselne spáchaný  trestný  čin, alebo ak si neplní povinnosti vyplývajúce z členstva v rade školy
	5. ak zástupca pedagogických zamestnancov alebo ostatných zamestnancov školy prestane byť zamestnancom školy,
	6. ak dieťa zvoleného zástupcu rodičov prestane byť žiakom školy,
	7. odvolaním zvoleného člena rady školy voličmi, ktorí ho do rady školy zvolili,
	8. odvolaním člena, ktorý je zástupcom miestneho zastupiteľstva a ktoré ho do rady školy  delegovalo,
	9. obmedzením alebo pozbavením člena spôsobilosti na právne úkony,
	10. smrťou člena alebo jeho vyhlásením za mŕtveho.
10. Doplnenie členov rady školy

      Pri zániku členstva v rade školy na základe bodu (6) sa ďalším členom rady školy z radov

      zamestnancov školy stáva osoba s najvyšším počtom hlasov zvolená v nových tajných

      voľbách podľa bodov (2) a (3) a z radov rodičov sa stáva nasledujúca osoba s najvyšším

      počtom hlasov z posledných volieb do rady školy.

**Čl. 6**

**Pravidlá rokovania rady školy**

1. Rada školy na svojom prvom zasadnutí zvolí zo svojich členov predsedu a podpredsedu rady školy nadpolovičnou väčšinou hlasov prítomných členov rady školy.
2. Predsedu rady školy rada školy odvolá, ak
	1. bol právoplatne odsúdený za úmyselný trestný čin,
	2. o to sám požiada.
3. Predsedu rady školy môže rada školy odvolať, ak
	1. nie je schopný podľa lekárskeho posudku zo zdravotných dôvodov vykonávať túto funkciu dlhšie ako šesť mesiacov,
	2. koná v rozpore s ustanoveniami zákona č. 596/2003 Z. z. alebo štatútom rady školy.
4. Rada školy je uznášania schopná, ak je na jej zasadnutí prítomná nadpolovičná väčšina všetkých jej členov.
5. Na platné uznesenie rady školy je potrebný nadpolovičný počet hlasov prítomných členov.
6. Na platné uznesenie rady školy vo veci vymenovania alebo odvolania riaditeľa školy je potrebný nadpolovičný počet hlasov všetkých členov.
7. Rada školy podľa § 4 ods. 3 zákona č. 596/2003 Z. z. vyzve Okresný školský úrad v Žiline a Štátnu školskú inšpekciu na delegovanie svojich zástupcov s riadnym hlasom do rady školy na účely výberového konania na vymenovanie riaditeľa.
8. Rada školy sa schádza podľa potreby, najmenej však trikrát ročne podľa plánu zasadnutí. V prípade výnimočnej situácie sa zasadnutie rady školy môže uskutočniť aj formou online a prijímanie návrhov a dôležitých rozhodnutí formou „PER ROLLAN“, t.j. písomného vyjadrenia názoru formou obežníka.
9. Z každého zasadnutia rady školy sa vyhotoví zápisnica, ktorá bude elektronickou poštou doručená všetkým členom rady do 7 dní. Zápisnica v písomnom vyhotovení bude uložená u predsedu rady školy.
10. Zasadnutie rady školy je verejné, ak rada školy dvojtretinovou väčšinou hlasov všetkých členov nerozhodne inak.
11. Zmeny v štatúte rady školy je možné vykonať formou písomného dodatku, na odsúhlasenie ktorého je potrebná dvojtretinová väčšina hlasov všetkých členov rady školy.
12. Nová rada školy musí byť zvolená najneskôr do desiatich dní pred skončením funkčného obdobia rady školy.

**Čl. 7**

**Práva a povinnosti člena rady školy**

1. Člen rady školy má právo:
	1. voliť a byť volený,
	2. navrhovať kandidátov na funkciu predsedu rady školy,
	3. byť informovaný o všetkých skutočnostiach, ktoré sú predmetom rokovania rady školy a slobodne sa k nim vyjadrovať,
	4. hlasovať ku všetkým uzneseniam rady školy,
	5. predkladať na rokovanie rady školy vlastné námety, prípadne materiály.
2. Člen rady školy je povinný zúčastňovať sa jej zasadnutí. Neúčasť na troch po sebe nasledujúcich zasadnutiach sa hodnotí ako nezáujem o výkon funkcie a neplnenie povinností člena rady školy podľa tohto štatútu.
3. Ak člen rady stratí dôveru alebo nekoná v súlade so záujmami skupiny, ktorá ho zvolila do rady školy, rada písomne oznámi riaditeľovi školy stratu dôvery tomuto členovi a vyzve ho na jeho výmenu. Riaditeľ potom koná až na pokyn zriaďovateľa.
4. Člen rady školy je povinný zabezpečiť ochranu osobných údajov chránených všeobecne záväznými právnymi predpismi.

**Čl. 8**

**Povinnosti predsedu rady školy**

1. Predseda rady školy je štatutárnym orgánom, ktorý riadi činnosť rady školy a koná v jej mene. Rozhoduje o všetkých záležitostiach rady školy, ak nie sú zákonom, štatútom vyhradené do pôsobnosti iných orgánov.
2. Za predsedu rady školy môže byť zvolená fyzická osoba, ktorá je spôsobilá na právne úkony a je bezúhonná.
3. Predseda rady školy predloží na najbližšom zasadnutí po ustanovení rady školy na schválenie návrh štatútu rady školy.
4. Predseda rady školy zvoláva, pripravuje a riadi zasadnutia rady školy. Zvolávanie zasadnutia rady školy  sa uskutoční minimálne 7 dní vopred, môže sa uskutočniť aj formou e-mailu.
5. Predseda rady školy zvolá radu školy najneskôr do 15 dní, ak o to požiada tretina členov rady školy, riaditeľ školy alebo zriaďovateľ školy. Ak tak neurobí, radu školy zvolá a predsedá jej podpredseda rady školy.
6. Uznesenie rady školy alebo štatút môže obmedziť právo predsedu rady školy konať v jej mene. Toto obmedzenie však nie je účinné voči tretím osobám, ak tieto osoby o tejto skutočnosti nevedeli alebo nemohli vedieť.
7. Predseda rady školy vypracuje výročnú správu v termíne určenom radou školy, najneskôr do 31. marca príslušného roka.
8. Výročná správa obsahuje:
	1. prehľad činností vykonávaných v kalendárnom roku s uvedením vzťahu k účelu založenia rady školy,
	2. zmeny a nové zloženie rady školy, ku ktorým došlo v priebehu roka,
	3. ročnú účtovnú uzávierku a zhodnotenie základných údajov v nej obsiahnutých
	4. prehľad o peňažných príjmoch a výdavkoch
	5. ďalšie údaje určené radou školy.
	6. výročná správa je pre verejnosť prístupná v sídle rady školy.

**Čl. 9**

**Vzťah rady školy k orgánom miestnej štátnej správy**

1. Predseda rady školy informuje riaditeľa školy o pláne zasadnutí na príslušný kalendárny rok.
2. Riaditeľ školy v súlade s plánom zasadaní predkladá rade školy príslušné materiály a to spravidla v písomnej forme a v požadovanom množstve. Na žiadosť rady školy je riaditeľ školy povinný podať informáciu či vysvetlenie osobne na zasadnutí rady školy.
3. Návrh na vymenovanie riaditeľa školy podáva rada školy na základe výberového konania zriaďovateľovi školy najneskôr do dvoch mesiacov od vyhlásenia výberového konania.

**Čl. 10**

**Finančné zabezpečenie rady školy**

1. Rada školy zabezpečuje svoju činnosť v súlade s § 10 vyhlášky č. 291/2004 Z. z.
2. Rada školy nemá vlastný majetok.

**Čl. 11**

**Záverečné ustanovenia**

Tento štatút bol prerokovaný a schválený na zasadnutí rady školy a od tohto dňa nadobúda účinnosť.

V Žiline dňa 06.09. 2018 Mgr. Anna Strýčková

  Predseda rady školy